**Predkladacia správa**

Ministerstvo financií Slovenskej republiky predkladá na základe Plánu legislatívnych úloh vlády Slovenskej republiky návrh zákona, ktorým sa mení a dopĺňa zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Dôvodom vypracovania uvedeného návrhu zákona je novelizovať niektoré ustanovenia, ktoré sa týkajú pôsobnosti orgánov finančnej správy, resp. oprávnení ozbrojených príslušníkov finančnej správy, ako aj služobného pomeru príslušníkov finančnej správy, a to najmä na základe poznatkov z aplikačnej praxe získaných od nadobudnutia účinnosti zákona o finančnej správe.

Návrhom zákona sa novelizuje zákon č. 483/2001 Z. z. o bankách a o zmene a doplnení niektorých zákonov ohľadom sprístupnenia bankového tajomstva Finančnému riaditeľstvu SR z dôvodu odhaľovania a dokumentovania trestnej činnosti príslušníkov finančnej správy pri výkone ich činnosti. V nadväznosti na úpravy v zákone o finančnej správe sa novelizuje zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov a zákon č. 461/2003 Z. z. o sociálnom poistení v znení neskorších predpisov. V súvislosti s vydávaním diplomatického pasu aj pridelencovi finančnej správy sa novelizuje zákon č. 647/2007 Z. z. o cestovných dokladoch a o zmene a doplnení niektorých zákonov v znení neskorších predpisov. Návrhom zákona zároveň dochádza k úprave vo vymedzení orgánu príslušného podľa zákona č. 30/2019 Z. z. o hazardných hrách poskytovať ochranu osobám v súvislosti s výkonom štátneho dozoru nad prevádzkovaním hazardných hier.

Návrh zákona nemá byť predmetom vnútrokomunitárneho pripomienkového konania.

Na rokovanie Legislatívnej rady vlády Slovenskej republiky sa návrh zákona predkladá bez rozporov.

Navrhuje sa, aby zákon nadobudol účinnosť 1. januára 2022 okrem ustanovení týkajúcich sa nových kompetencií Finančného riaditeľstva SR v oblasti vyšetrovania a systematicky prepojených ustanovení, ktoré majú nadobudnúť účinnosť 1. júna 2022.